El Mes del Llibre conclou a Burjassot amb la lectura dramatitzada de “Casa de Muñecas”, a càrrec de Paraules i Dones
2025-07-24

El Mes del Llibre 2016 a Burjassot posarà el seu punt i final amb una obra mestra del teatre contemporani. L’Associació Teatral Paraules i Dones de Burjassot tornarà a les taules del Centre Cultural Tívoli per posar en escena “Casa de Muñecas”, del dramaturg noruec Henrik Ibsen. La representació, en forma de lectura dramatitzada, tindrà lloc dijous que ve 28 d’abril, a les 20h, amb entrada gratuïta.

Després de la reeixida representació sobre Giacomo Lauri Volpi i Maria Ros, “Parlando a Maria”, que el grup teatral va posar en escena, en el marc de la celebració de la Setmana de la Dona, Paraules i Dones no ha volgut deixar passar l’oportunitat de participar en la celebració del Mes del Llibre, i quina millor forma de fer-ho que oferint una nova representació al públic de Burjassot, cada vegada més fidel a les seues funcions.

En aquesta ocasió, és Mª Ángeles Hernández, qui s’estrena com a directora per a aquesta lectura dramatitzada en la qual participen quinze dones: Amparo Pastor, Pilar Sanchis, Pilar García, Vicenta Sánchez, Teresa Jordan, Puri Laserna, Fina Martínez, Mª José Sanz, Conchín Castillo, Emilia Villanueva, Elena Antón, Ariadna Fullana i Mireia Vázquez.

Casa de Muñecas és una de les obres més reconegudes d’Ibsen. Estrenada al desembre de 1879, està considerada com la primera obra teatral feminista i va ser prohibida i molt criticada en la seua època.